|  |  |
| --- | --- |
|  | PATVIRTINTA Rokiškio rajono savivaldybės tarybos2022 m. sausio 28 d. sprendimu Nr. TS- |

**ROKIŠKIO RAJONO SAVIVALDYBĖS**

**TARPTAUTINIO BENDRADARBIAVIMO ĮGYVENDINIMO GAIRĖS**

**I SKYRIUS**

**BENDROSIOS NUOSTATOS**

 1. Rokiškio rajono savivaldybės (toliau – Savivaldybė) tarptautinio bendradarbiavimo įgyvendinimo gairės (toliau – gairės) nustato Savivaldybės tarptautinio bendradarbiavimo principus; tarptautinio bendradarbiavimo inicijavimo, susitarimų įteisinimo ir nutraukimo, koordinavimo procesų tvarką; tarptautinio bendradarbiavimo būdus, finansavimą, dalyvius, jų funkcijas ir atsakomybę; Savivaldybės įstaigų, kitų Rokiškio rajono organizacijų, fizinių asmenų dalyvavimo galimybes.

 2. Savivaldybės tarptautinis bendradarbiavimas yra ilgalaikių ar trumpalaikių dalykinių santykių su užsienio administraciniu vienetu, institucija, įstaiga ar organizacija inicijavimas, priėmimas ir palaikymas, kurio tikslas – pristatyti Rokiškio rajoną kaip patrauklią vietovę nuolatos gyventi, praleisti laisvalaikį, investuoti, kurti verslo ir socialinius ryšius, dalintis gerąja veiklos patirtimi, keistis dalykinėmis kompetencijomis, dalyvauti jungtinėje veikloje.

 3. Savivaldybės tarptautinio bendradarbiavimo principai yra:

 3.1. tikslingumas – tarptautinis bendradarbiavimas inicijuojamas turint aiškius tikslus, įgyvendinamas per efektyvumo kriterijus turinčius uždavinius;

 3.2. lygiavertiškumas – tarptautinis bendradarbiavimas vystomas lygiaverčiais mainais tarp panašius veiklos principus ir sąlygas turinčių partnerių: institucijų, įstaigų ar organizacijų;

 3.3. tęstinumas – tarptautinio bendradarbiavimo susitarimas inicijuojamas su perspektyva partnerystės ryšius plėtoti. Vienkartinio pobūdžio veiklos laikomos užsienio svečių priėmimu;

 3.4. aktualumas – tarptautinio bendradarbiavimo aktyvumas periodiškai vertinamas, prireikus, nustatomi nauji tikslai ir uždaviniai arba susitarimas nutraukiamas.

 4. Šiomis gairėmis vadovaujasi Rokiškio rajono savivaldybės administracija (toliau – Savivaldybės administracija) ir Savivaldybės įstaigos. Kitoms Rokiškio rajone veikiančioms organizacijoms, įmonėms ir fiziniams asmenims šios gairės yra informacinio pobūdžio.

**II SKYRIUS**

**TARPTAUTINIO BENDRADARBIAVIMO INICIATORIAI IR DALYVIAI**

 5. Savivaldybės tarptautinio bendradarbiavimo procesus gali inicijuoti Savivaldybės ar užsienio šalies juridinių asmenų atstovai. Inicijavimo pradžia laikomas raštiškas kvietimas ar pasiūlymas pradėti dialogą dėl konkrečių bendradarbiavimo tikslų.

 6. Tarptautinio bendradarbiavimo susitarimai gali būti inicijuojami ir įgyvendinami skirtingais lygmenimis:

 6.1. Savivaldybės, kai bendradarbiavimo ryšiai aktualūs plačiam įstaigų, organizacijų, kitų suinteresuotų asmenų ratui;

 6.2. Savivaldybės administracijos, kai bendradarbiavimo ryšiai reikalingi tam tikrai funkcinei veiklos sričiai plėtoti arba konkrečiai veiklai (projektui) įgyvendinti;

 6.3. Savivaldybės įstaigų, kai bendradarbiavimo ryšiai reikalingi konkrečiai veiklai (projektui) įgyvendinti.

 7. Į Savivaldybės lygmens tarptautinio bendradarbiavimo procesus gali būti įtraukti tokie dalyviai:

 7.1. Savivaldybės politikai;

 7.2. užsienio šalies politikai, atstovaujantys administracinį vienetą;

 7.3. Savivaldybės vykdomosios institucijos, biudžetinės įstaigos;

 7.4. užsienio šalies vykdomosios institucijos, viešojo sektoriaus įstaigos;

 7.5. Lietuvos Respublikoje atstovybių užsienyje ambasadoriai, garbės konsulai ir jų įstaigų darbuotojai;

 7.6. užsienio šalių atstovybių Lietuvos Respublikoje ambasadoriai, garbės konsulai ir jų įstaigų darbuotojai;

 7.7. Lietuvos Respublikoje registruotos nevyriausybinės organizacijos, vykdančios savarankišką ar bendradarbiavimu pagrįstą veiklą Rokiškio rajone;

 7.8. užsienio šalyje veikiančios pelno nesiekiančios organizacijos;

 7.9. Lietuvos Respublikoje registruotos verslo įmonės, vykdančios savarankišką ar bendradarbiavimu pagrįstą veiklą Rokiškio rajone;

 7.10. užsienio šalyje veikiančios verslo įmonės;

 7.11. į tikslinę Savivaldybės tarptautinio bendradarbiavimo veiklą įtraukti Lietuvoje ar užsienyje gyvenantys fiziniai asmenys;

 7.12. kiti, čia nenurodyti, tačiau sklandžiam Savivaldybės tarptautinio bendradarbiavimo procesui būtini juridiniai ar fiziniai asmenys.

 8. Į Savivaldybės administracijos ir Savivaldybės įstaigų lygmens tarptautinio bendradarbiavimo procesus įtraukiami dalyviai šių įstaigų nuožiūra pagal susitarimo tikslą.

**III SKYRIUS**

**TARPTAUTINIO BENDRADARBIAVIMO SUSITARIMŲ ĮFORMINIMAS**

 9. Trumpalaikis Savivaldybės lygmens tarptautinio bendradarbiavimo dvišalis ar daugiašalis susitarimas gali būti įforminamas:

 9.1. ketinimų protokolu. Protokolą pasirašo Savivaldybės meras. Protokole nurodomas jo galiojimo terminas arba kitokia galiojimo sąlyga, kuriai atsiradus, protokolas nustoja galioti. Šio dokumento pasirašymo tikslas – vystyti bendradarbiavimą išgryninant suinteresuotąsias šalis, kurių veiklos sritys įrašomos į protokolą. Pasibaigus protokolo galiojimui ir nenutraukiant ryšių, privalo būti pasirašyta tarptautinio bendradarbiavimo sutartis;

 9.2. memorandumu prie tarptautinio bendradarbiavimo sutarties. Memorandumą pasirašo Savivaldybės meras. Memorandume įvardijamas vienas ar keli konkretūs įvykiai,, gali būti įvardijami terminai, finansiniai įsipareigojimai ir atsakingi asmenys;

 9.3. projekto įgyvendinimo sutartimi. Sutartį su savivaldybės tarybos pritarimu pasirašo Savivaldybės meras. Sutartyje įvardijami konkretūs uždaviniai, veiklos, terminai, rezultato kriterijai, finansiniai ir kiti įsipareigojimai, atsakingi asmenys.

 10. Ilgalaikis Savivaldybės lygmens tarptautinio bendradarbiavimo dvišalis ar daugiašalis susitarimas įforminamas tarptautinio bendradarbiavimo sutartimi. Sutartį su savivaldybės tarybos pritarimu pasirašo Savivaldybės meras. Sutartyje gali būti numatytas periodinio susitarimo atnaujinimo reikalavimas.

 11. Savivaldybės administracijos, Savivaldybės įstaigų lygmens ilgalaikio ar trumpalaikio tarptautinio bendradarbiavimo susitarimo dokumentą parengtą partneriams priimtina forma, pasirašo įstaigos vadovas.

**IV SKYRIUS**

**TARPTAUTINIO BENDRADARBIAVIMO ĮGYVENDINIMO BŪDAI**

 12. Savivaldybės lygmens tarptautinio bendradarbiavimo įgyvendinimo būdai:

 12.1. tarptautinė išvyka, kai vykstama į užsienio šalį Rokiškio rajono savivaldybės iniciatyva ar gavus kvietimą dalyvauti užsienyje organizuojamoje veikloje, pagal iš anksto numatytą programą;

 12.2. tarptautinio partnerio delegacijos priėmimas Savivaldybėje pagal iš anksto numatytą programą;

 12.3. dalyvavimas tarptautiniame renginyje Lietuvoje ar užsienyje, taip pat jo organizavimas Savivaldybės teritorijoje;

 12.4. dalyvavimas tarptautiniame projekte, kito pobūdžio jungtinėje veikloje Lietuvoje ar užsienyje;

 12.5. tarpininkavimas ieškant tarptautinių partnerių Savivaldybės įstaigoms, organizacijoms, įmonėms, kai teikiama informacija Savivaldybės tarptautiniams partneriams ir vykdoma projektų partnerių paieška Savivaldybės teritorijoje;

 12.6. Rokiškio rajono savivaldybės tarybos rezoliucijų tarptautinio bendradarbiavimo klausimais parengimas ir viešinimas;

 12.7. narystė tarptautinėse organizacijose ir dalyvavimas jungtinėje veikloje;

 12.8. sveikinimų parengimas valstybinių dienų ar tarptautiniam partneriui svarbių įvykių, datų, švenčių proga;

 12.9. reprezentacinių dovanų teikimas priėmimo ar išvykos metu. Reprezentacinė dovana laikomas daiktas, identifikuojantis Savivaldybę, įstaigą, organizaciją arba Rokiškio rajoną apskritai. Dovana komplektuojama su informacine medžiaga apie Rokiškio rajoną.

 13. Savivaldybės administracijos, Savivaldybės įstaigų lygmens tarptautinis bendradarbiavimas gali turėti šių ir kitų įgyvendinimo būdų.

**V SKYRIUS**

**TARPTAUTINIO BENDRADARBIAVIMO FINANSAVIMAS**

 14. Savivaldybės ir Savivaldybės administracijos lygmens tarptautinio bendradarbiavimo veikloms ir užsienio svečių priėmimui įgyvendinti lėšos kasmet planuojamos Savivaldybės biudžeto 3 programos „Kultūros, sporto, bendruomenės, vaikų ir jaunimo gyvenimo aktyvinimas“ priemonėje „Tarptautinio bendradarbiavimo veiklų finansavimas“ ir kitose Savivaldybės biudžeto programose ar priemonėse.

 15. Savivaldybės įstaigų, kitų Rokiškio rajone veikiančių organizacijų, įmonių tarptautinio bendradarbiavimo veikla finansuojama iš jų biudžeto lėšų, gali būti kofinansuojama iš tikslinių Savivaldybės biudžeto programų priemonių lėšų.

**VI SKYRIUS**

**SAVIVALDYBĖS TARPTAUTINIO BENDRADARBIAVIMO VEIKLŲ KOORDINAVIMAS**

 16. Savivaldybės lygmens tarptautinio bendradarbiavimo susitikimus, renginius, susitarimų įforminimo dokumentų projektų rengimą, susitarimų įgyvendinimą koordinuoja už tarptautinį bendradarbiavimą atsakingas Savivaldybės administracijos padalinys. Savivaldybės administracijos ir Savivaldybės įstaigų lygmens tarptautinio bendradarbiavimo veiklas koordinuoja įstaigos vadovo paskirtas įstaigos padalinys ar specialistas.

 17. Kai tarptautinio bendradarbiavimo veiklai reikalingos Savivaldybės biudžeto lėšos, atsakingas koordinatorius parengia ir Savivaldybės administracijos direktoriui teikia tvirtinti išlaidų sąmatą, išskyrus atvejus, kai:

 17.1. suplanuotos šios išlaidų grupės: maitinimas, reprezentacinės dovanos;

 17.2. išlaidų dydžiai nurodyti konkretaus projekto įgyvendinimo taisyklėse arba sutartyje ir jos prieduose, arba įgyvendinimo protokole ir jie neviršijami.

 18. Savivaldybės lygmens tarptautinės delegacijos ar užsienio svečių priėmimas organizuojamas gavus pranešimą apie atvykimą. Savivaldybės meras priima sprendimą dėl priėmimo ir paveda Savivaldybės administracijos direktoriui organizuoti priėmimą.

 19. Rengiant ir įgyvendinant priėmimo programą rekomenduojama laikytis Lietuvos Respublikos Vyriausybės 2003 m. lapkričio 27 d. nutarimu Nr. 1485 patvirtinto Oficialių svečių vizitų Lietuvos Respublikoje rengimo tvarkos aprašo nuostatų.

 20. Savivaldybės lygmens tarptautinės išvykos organizuojamos tokiais atvejais:

 20.1. Savivaldybės merui gavus kvietimą ir įrašius rezoliuciją, kurioje nurodoma, jog kvietimas priimamas ir kokie asmenys deleguojami vykti;

 20.2. Savivaldybės vadovų iniciatyva, kai žodžiu ar raštu pavedama organizuoti vizitą pateikiant informaciją apie vizito kryptį, tikslą, vyksiančius asmenis arba pavedama suformuoti delegaciją pagal vizito tikslus.

 21. Savivaldybės lygmens tarptautinės išvykos nariai parenkami atsižvelgiant į išvykos tikslą ir uždavinius iš Savivaldybės politikų, Savivaldybės administracijos, Savivaldybės įstaigų, kitų Rokiškio rajone veikiančių organizacijų, įmonių darbuotojų, gyventojų.

 22. Savivaldybės mero potvarkiu tvirtinama delegacijos sudėtis ir skiriamas delegacijos vadovas, išskyrus atvejus, kai tvirtinama administracijos direktoriaus įsakymu:

 22.1. jei delegacija sudaroma iš asmenų, kurie anksčiau Rokiškio rajono savivaldybės mero potvarkiu buvo įtraukti į išvykos tikslą bei uždavinius įgyvendinančią darbo grupę;

 22.2. jei delegacija sudaroma iš Savivaldybės administracijos specialistų.

 23. Kai į delegacijos sudėtį įtraukiamas Savivaldybės meras, laikomasi Rokiškio rajono savivaldybės tarybos veiklos reglamente nustatytos tvarkos.

 24. Savivaldybės administracijos direktorius raštu informuoja į Savivaldybės tarptautinės išvykos delegaciją įtraukto asmens darbdavį nurodydamas išvykos tikslą, aplinkybes bei sąlygas.

 25. Savivaldybės įstaigos darbuotoją komandiruoja ir dienpinigius apmoka darbdavys, kuris delegavo jį į tarptautinio projekto darbo grupę ar tarptautinės išvykos grupę.

 26. Jei į Savivaldybės organizuojamos išvykos delegaciją įtraukiami gyventojai, Rokiškio rajone veikiančių organizacijų, įmonių darbuotojai, kurie nėra komandiruojami savo darbdavio, Savivaldybė pasirūpina pilnu jų išlaikymu priimančioje šalyje/organizacijoje.

 27. Savivaldybės ir Savivaldybės administracijos lygmeniu priimamų ar siunčiamų tarptautinių delegacijų nariai, užsienio svečiai pavežami Savivaldybės transportu, jei Savivaldybės administracijos direktoriaus įsakymu nepatvirtintas kitas išvykos/priėmimo/renginio transporto išlaidų apmokėjimo būdas.

**VII SKYRIUS**

**BAIGIAMOSIOS NUOSTATOS**

 28. Savivaldybės administracijos padaliniai ir Savivaldybės įstaigos iki einamųjų metų gruodžio 1 d. teikia informaciją apie įgyvendintas tarptautinio bendradarbiavimo veiklas už tarptautinį bendradarbiavimą atsakingam Savivaldybės administracijos padaliniui.

 29. Už tarptautinį bendradarbiavimą atsakingas Savivaldybės administracijos padalinys siekia surinkti informaciją ir apie kitų Rokiškio rajone veikiančių organizacijų, įmonių vykdomą tarptautinį bendradarbiavimą.

 30. Informacija apie tarptautinį bendradarbiavimą viešinama Savivaldybės interneto svetainėje lietuvių ir anglų kalbomis.

 31. Savivaldybės lygmens tarptautinio bendradarbiavimo aktualumo vertinimas atliekamas ne rečiau kaip kas 5 metus. Savivaldybės administracija parengia aktualumo analizę, išvados pristatomos Rokiškio rajono savivaldybės tarybos posėdyje.

 32. Savivaldybės lygmens tarptautinio bendradarbiavimo susitarimas keičiamas arba nutraukiamas Rokiškio rajono savivaldybės tarybos sprendimu:

 32.1. gavus tarptautinio partnerio siūlymą pakeisti arba nutraukti susitarimą;

 32.2. vienašališkai, jei 5 metus tarptautinis partneris neįgyvendino jokio IV skyriuje numatyto tarptautinio bendradarbiavimo veiksmo ir neatsiliepė į Savivaldybės kvietimą bendradarbiauti.

 33. Rokiškio rajono savivaldybės tarptautinio bendradarbiavimo įgyvendinimo gairės keičiamos ar naikinamo Rokiškio rajono savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_